Thorvald og Gro snudde Ap-landsmøtet
Hadia Tajik, som velges til Aps nestleder senere lørdag, ville ikke at Ap skulle vedta obligatorisk vaksinering. Men med Gros anbefaling og støtte til forslaget, ble det vedtatt med 147 mot 123 stemmer.Det lever Hadia Tajik godt med, sier hun: – Arbeiderpartiets landsmøte og Gro Harlem Brundtland har alltid rett, sa den påtroppende nestlederen etter at voteringen var over – Hvordan var det å trumfe et landsmøte enda en gang, Gro Harlem Brundtland? – Jeg har da ikke trumfet landsmøtet, svarte hun på VGs spørsmål. Hun var aldri på talerstolen, men på Ap-landsmøtet har alle delegatene hvert sitt nettbrett.Etter at VG siterte Gro Harlem Brundtlands tilslutning til forslaget og uttalelsen spredte seg i sosiale medier, hadde landsmøtet likevel oppfattet hva deres tidligere leder og landsmoder og generaldirektør i Verdens helseorganisasjon mente. – Dette er ikke jeg vant til. Jeg deler noen resonnementer, og etter få minutter er de spredt over alt. Så lett er det altså, sa Gro, riktig godt fornøyd med vedtaket om forsøk med obligatorisk vaksinering. – Hvorfor er det fornuftig? – Det er veldig beklagelig og risikabelt at vaksinedekningen går ned. Jeg mener man kan gjennomføre slike forsøk, og så stoppe og se effekten av det, sier hun, Gro fnyser av vaksinemotstanderne, og viser til det som skjedde i Storbritannia da hun var WHO-sjef:– Da var det en såkalt lege og forsker som gikk ut og advarte mot vaksinering, og vaksinedekningen falt kraftig, med den følge av mange døde av meslinger. Mange år senere ble han avslørt fordi det viste seg at han hadde misbrukt forskning. Det er veldig spesielt at den debatten kommer opp igjen, men vi ser det samme blant klimaskeptikerne, sier Gro til VG. Men utfallet av Aps vedtak er uklart. Forslagsstiller Tove Tellevik Dahl fra Oslo Ap sier at det er langt fram, og at Oslo må be de nasjonale helsemyndighetene om lov før man eventuelt setter i gang et forsøk. Også Torgeir Micaelsen, som mente forslaget var for drastisk, sier til VG at han nå vil jobbe for å fremme et forsøk i Oslo, på Stortinget.Men helseminister Bent Høie (H) sier til VG at er uenig med Aps landsmøte: – Vi har gode rutiner og høy vaksinedekning. Det er basert på tillit, og et helsevesen som gir god informasjon. Jeg er ikke for obligatorisk vaksinering, blant annet fordi tvang må ha sanksjoner for å effektueres. Og jeg vil utfordre Ap til å si noe om hvilke sanksjoner de ønsker å sette mot dem som ikke vil, sier Høie. – Jeg er redd for en negativ effekt dersom man truer med sanksjoner, og at det vil ha en negativ effekt. Da vil motstanderne kunne si at vi ikke har gode nok argumenter, derfor blir det tvang, legger han til. – Vil du avslå en eventuell søknad fra Oslo om et forsøk? – Det vil jeg ikke ta stilling til nå, men regjeringen har ingen planer om slike forsøk, sier Høie til VG lørdag ettermiddag. Thorvald Stoltenberg fikk for sin del belønning for sin lange kamp for at helsemyndighetene skal tilby heroinassistert behandling for de tyngste misbrukerne - i en kontrollert studie. Allerede 2010 anbefalte Ap-veteranen å gi heroin til tunge misbrukere. – Jeg er veldig godt fornøyd, sa Stoltenberg til VG etter flertallsvedtaket.Og tidligere helseminister, partileder Jonas Gahr Støre støtter begge forslagene: – Vi har vært vant til å tro at alle vaksinerer ungene sine. I mange andre land kan vaksinegraden være mye lavere, og der får de store folkehelseproblemer. Nå faller vaksinegraden i deler av Norge, noen steder under nitti prosent. Det er både dramatisk for de ungene som ikke vaksineres, og er en stor trussel for andre unger, sier Støre. – Da blir det et folkehelseproblem. Jeg er fullt for økt informasjon og andre tiltak, men dette forslaget gjelder å prøve ut obligatorisk vaksinering i et begrenset område av Oslo, og det støtter jeg, utdyper han, og legger til at han også støtter forslaget om heroinassistert behandling: – Jeg tror det er et riktig vedtak som i kontrollerte former gjør det mulig å prøve ut nye behandlingsformer for en av de absolutt vanskeligst stilte grupper i vårt samfunn, sier Støre. – Denne gruppen er helseutfordring ikke en kriminalitetsutfordring. Hvis alternativ behandling kan hjelpe dem bedre enn i dag, så må vi prøve det og se om erfaringene er gode, utdyper han. – På begge sakene finnes det alternative syn i landsmøtesalen, og det er vanskelige saker, det anerkjenner jeg, avslutter Støre.
Ap-veteranene Gro Harlem Brundtland (75) og Thorvald Stoltenberg (83) vant flertallets støtte i hver sin kampvotering på Ap-landsmøtet.